amanoisuno/poet huggingface dataset:
日食罪言 姚勉
皇帝十四載，新元紀嘉熙。仲冬戊寅朔，午漏方中時。朔風震丘壑，猛籟號枯枝。黯如商雪天，四野昏垂垂。晝炊煙始息，暝色來庭帷。雞登杙榤立，鳥急林梢棲。頗訝南至後，晷度宜舒遲。胡爲景尚促，疾甚駒隙馳。兒童忽走報，日壁無全規。倉忙出仰視，如月初蛾眉。金烏失焰彩，玉象潜光輝。蒼天玳瑁色，列宿爭依稀。老稚相喧呼，伐社沸鼓鼙。不知何物怪，掩此清陽暉。吾聞陰陽家，日月以曆推。日遲月行速，贏縮數不齊。遇朔必會合，差忒無毫釐。氣盛或相掩，二曜斯一虧。望日日掩月，陽感陰故衰。朔日月掩日，陰盛陽乃微。又聞玉川子，月蝕曾有詩。謂此日月者，天眼生東西。兩眼不相攻，相食其說非。食月乃蟆精，伊慼蓋自貽。吾觀作詩人，志各有所之。玉川特寓諫，假此爲之辭。日月有蟾烏，此事本怪奇。况自食其光，安能走而飛。書稱辰弗集，天象昏且迷。則知交相食，此說當勿疑。思既得其說，傷心重嗟咨。日爲衆陽宗，萬象皆影隨。今者何不臧，陰精奪炎曦。仰空不能救，涕泗紛交頤。嗟嗟今之歲，天屢彰其威。星文沓示變，雷震洊失宜。越在夏五月，鬰攸煽京畿。六月既望後，月蝕主旱饑。今茲復日食，災異何繁滋。天意不虛示，坐井聊管窺。即天以論人，日君而月妃。關雎哀窈窕，意在賢才思。靡曼或盈前，必爲物欲移。今者日之蝕，或恐由宮闈。然而吾君聖，未必耽燕私。君象日而尊，臣象月而卑。正心在朝廷，昭德可塞違。國柄或竊弄，耳目相蔽欺。今者日之食，亦恐由羣兒。然而吾君明，朝豈庸盲癡。人主向明治，武力不可隳。方今北有敵，負壘驚邊陲。戰士怯不勇，塞馬紛驕嘶。今者日之食，或由邊事危。然而吾君武，安肯假彼資。重念此三者，急務誠在茲。萬一或有是，是即變所基。應天不以文，減撤徒兒嬉。如人喪厥明，必求良藥醫。一片葵藿心，祇恐天未知。何當排閶闔，碎首彤玉墀。一篇痛哭策，歷寫心傷悲。一者何所陳，無逸爲元龜。暗室屋漏中，肅如對神祇。願爲楚莊王，規諫從樊姬。毋效漢成帝，溫柔老昭儀。天君必清徹，智燭光發揮。如日麗中天，煌煌明作離。二者何所陳，用賢登臯夔。選衆立一相，國論公主持。烏臺執白簡，妙選剛正姿。戚里勿柄授，貂璫毋印纍。朝廷豁氛翳，在位銷脂韋。末光依漢日，天子是倚毗。三者何所陳，張皇吾六師。擊楫如逖輩，天寵畀節麾。賣國若檜等，電掃無孑遺。練軍明賞罰，勇銳奔熊羆。南越頸可纓，中行背必笞。如日照霜雪，殄滅何難爲。凡此三說者，中心久思維。明白可舉行，匪曰徒費詞。能轉亂爲治，可回災爲釐。不學后羿射，不效夸父追。捧輪上扶桑，洗光出咸池。蒼生照共仰，九土光咸晞。五色太平象，重暈中興期。昊穹耀華彩，萬國長瞻依。
遊靈源天境遇雨各奔歸晚坐以不是溪居者那知風雨來分韻得那字奉呈一笑 姚勉
靈源水有天，日涉勝趣多。同行十數子，散策經山坡。溪行小盤礴，石坐閒摩挲。野菊留餘花，新梅看微柯。寒鴉落平田，暖鯉跳枯荷。是日冬曦溫，景象如春和。笑談不知歸，亦有載酒過。忽瞻彼北山，黑雲生嵯峨。陰晴反覆手，天測不可俄。長風舞紅葉，急雨翻銀河。儒冠各欹墊，僮屨皆奔波。路滑爭牛羊，泥濺亂鴨鵝。席地聽沾濕，樽沙委駢羅。五十笑百步，曳杖如橫戈。林間偶自芘，棄甲我則那。留戀歸不早，顛沛逢滂沱。出遊不知時，廢此嘯且歌。綢繆無遠慮，其如近憂何。茲遊已狼籍，後計毋蹉跎。歸歟亟誅茅，結亭依巖阿。震陵有帡幪，樂哉澗槃薖。
麻子湖遇逆風 姚勉
嘉平既望餘，玉冰發歸槳。舟行苦灘澀，三日葛陂上。天寒歲云晏，道遠空悵惘。行行且旬日，僅此舟泱漭。順流風忽逆，進尺退或丈。魚黿反出沒，濤浪相潏蕩。茫茫水接天，四望極空敞。雖令歸思滯，亦覺胸次廣。是時羣魚集，軋軋亂輕榜。紛來以千百，並進或三兩。懸金上絲綸，跳玉中層網。中間數十輩，蓑笠牽畫舫。沿流勤按視，似是此湖長。彼行良甚捷，此進不可强。倘無觀魚樂，孰慰岑寂想。篙師不告瘁，奇觀亦可賞。黄昏成野泊，風雨助悽愴。勢如潮汐來，怒若鼙鼓響。吾獨安所適，幸不愧俯仰。緬懷金蘭友，氣義特慨慷。念我歸苦遲，舍我願先往。亟趨南浦城，擇館待稅鞅。今宵此風雨，露宿必草莽。繼茲更三日，會面一拊掌。屠酥酒同傾，共挹西山爽。
白鶴 姚勉
白鶴有奇質，從古巢神僊。饑餐必瑶草，渴飲惟瓊泉。朝飛閬苑霞，莫宿炎洲煙。一從落塵埃，六翮翦不全。身居樊籠中，心往雲霄邊。長鳴欲誰訴，顧影私自憐。清都夢如昨，欲去曾無緣。安得支道林，使之遂飄然。
蓮竹鶴 姚勉
蓮爲君子花，竹有君子操。深衣古君子，清以仙自號。徘徊蓮竹間，似覺皆所好。水邊立良久，林外復高蹈。翩然側翅舞，意喜佳客到。客家江南村，幽處著吟帽。有蓮環釣石，有竹近茶竈。胎仙夜生子，併入平安報。朅來踏京塵，久矣不聞耗。今晨三君子，一見慰懷抱。主人勿却客，借此日笑傲。
醉芙蓉 姚勉
庭前木芙蓉，姿色夐殊異。初開花微碧，僊子淡雲袂。逡巡改瑩白，玉骨浄無滓。爛漫欲謝時，潮臉暈紅媚。詩人第花品，獨號此爲醉。花雖無情物，司者定有意。晨醒粲初發，晚醉颯欲墜。乃知沉湎者，顛沛在造次。可以爲酒箴，看花當欹器。
贈相道士梁彌仙 姚勉
羅浮古洞天，花木麗春曉。仙人住其間，鸞鵠飛矯矯。尚有蒼生心，一念百憂繞。日與諸賢遊，仙人如此少。徐潘不可作，空有贈子詩。一蔡二李存，請子善視之。願言福壽兼，長在白玉墀。壽域躋吾民，安用神仙爲。
題廉泉 姚勉
凜凜清獻公，盛德世所儀。當年章貢治，去止琴鶴隨。於水取廉泉，於人識濂溪。廉泉水之清，濂溪道之師。斯濂願力學，彼廉猶可爲。
題騰芳書院 姚勉
若稽隆古時，教者家有塾。英材歸樂得，粹學就私淑。淳風日云遠，美意久不續。朱君魁傑士，卓見拔流俗。燕山靄椿桂，謝砌峙蘭玉。所居必精舍，高繼紫陽躅。朅來十畝地，建此一書屋。前山畫屏列，暖翠潑晴麓。騰芳揭佳扁，意匠雅營築。依牆御史柏，繞舍君子竹。雪香冠春葩，月馥播秋肅。回廊啟齋扉，雲蔭納喬木。亭橋跨天沼，檻影浸寒綠。中堂富圖史，縹帙照籤軸。仰瞻聖賢像，冠履森在目。虛櫺設棐几，日靜嘗好讀。南窗最明快，天籟響琴筑。延師啟堂壇，規矩倣白鹿。義方已家庭，仁意更閭族。朋來秀子弟，戶屨輻輳轂。擊撞金石樂，真趣寄沂浴。似聞入腴壤，將使任教育。如斯邁種德，豐報在名祿。願言衆龍駒，相與策驥服。體茲騰芳意，誓必播芬馥。濯纓攬荃蕙，結佩擷蘭菊。藝文摘香艷，義理浸醲郁。學苗勉哉植，仁種貴乎熟。大學先致知，中庸必謹獨。胸襟富道德，詞藻自充足。當知宏施設，得自大涵蓄。雲龍起蟠泥，霧豹出隠谷。芳名會軒騰，霖雨天下福。
題雪巖胡則潛詩卷首 姚勉
君有雪巖余雪坡，坡中雪少巖雪多。試將二雪平章看，坡中雪比巖如何。有人問我坡間雪，一色平鋪寒玉潔。夜深明月可中庭，化作冰壺底俱徹。不如君巖雪更奇，怪松夭矯銀龍垂。倚巖一嘯望清曉，千崖萬壑俱瑶池。莫將多少分優劣，只喜坡間同此雪。蘆花月色一樣看，吾雪本來無欠缺。羣芳禿盡梅始花，同雲羃羃天之涯。蒲團竹屋坐聽雪，春蟲撲窗蟹行沙。書來題作雪家契，最愛君書此三字。世人愛熱冷即嫌，我獨與君同此嗜。雪無彼此只一家，玉堂茅舍何等差。紅壚一片會真趣，藩籬剖破非封蝸。雪堂僊伯騎鯨去，天台雪巢復何處。與君分釣雪江寒，同唱孤舟蓑笠句。
題李銳父所藏陳所翁龍軸 姚勉
所翁先生人中龍，豪氣下吞江海空。當其得意作龍首，老手直與神天通。雄辭妙語層層出，醉中千幅筆一息。不遇先生大醉時，人間安肯留真蹟。先生往往自寫真，非龍之龍蓋其人。請君什襲寶此墨，此翁此墨不易得。
題墨梅風煙雪月水石蘭竹八軸 姚勉
清晨有客南昌來，袖出數幅春風梅。芳根不種生綃上，安得的皪霜葩開。霜葩能開不能謝，始信筆端生造化。細看入趣直欲攀，亦復不知梢是畫。迎風冷笑斜窺簷，披煙淡竚拖輕縑。豐腴略带清曉雪，疎瘦半橫初夜蟾。根栖怪石增奇絕，倒影寒溪照清潔。斜枝蘭外侶幽姿，冷蕊竹間標勁節。超然筆法無糝塵，正欹仰俯態逼真。幾回卷軸却復展，生意不窮看轉新。只看幽韻自堪玩，莫道無香真可嘆。清香已在杳默中，暗起芬芳浮鼻觀。平生愛梅如愛賢，恨無好句模幽妍。看君此畫得天趣，妙寫無聲詩八篇。吾聞古來能畫者，畫馬胸中有全馬。君應滿腹皆梅花，不爾安能筆瀟灑。想君家住西山邊，萬梅谷中廬數椽。月宵携筇雪著屐，坐石瞰水窺風煙。紉蘭傲竹今幾年，餐香換骨身可僊。凝神吮墨淡一掃，不覺筆下花真傳。嘆予自愛冰玉幹，久藏一幅鵝溪絹。請君爲作雪中百花頭上開，掛我壁間供客看。
送友人陳上舍兄弟試太學 姚勉
東風颯颯吹行李，榮送雙龍璧池水。璧池浪闊高化龍，直透銀河三萬里。君家兄弟真鴈行，季方學行如元方。中眉不是弓刀軟，個般人物宜膠庠。只今膠庠多俊傑，正是功名到時節。陳家原有兩狀元，釋褐傳臚未應別。顧余亦問京華春，蒼蠅願附驥尾塵。干將先去抉雲雨，太阿行亦龍延平。
送松麓李應龍彝甫携阿穎鵬升參學 姚勉
老龍本自天門出，躍入璧池聊換骨。鵬雛夭矯更不凡，平視南溟渺東渤。玉京道上五年前，曾見鱗翮雙飛天。祇今江國梅花路，又送鵬雛逐龍去。明年秋風層雲飛，後年春浪桃花肥。摶鵬高鶱龍速化，倘許共勒青冥鞿。
送胡從甫劉仲山入京 姚勉
梅花先臘開香雪，魁信已隨春漏泄。送君聯騎入天京，不作人間兒女別。錦江俊秀皆朋儔，其間偏善胡與劉。胸襟巧蟠錦繡段，文采互照珊瑚鈎。采芹宮裏群遊戲，文字頡頏春燕翅。西湖萬柳嬌春風，相期同緩看花轡。棘闈風動桂香秋，一駑那輸雙驊騮。我悲日色謾迷眼，君喜朱衣皆點頭。青天一界蟾宮路，只要朋儕先著步。祝君猛去化爲龍，行繼延平躍雲霧。君不見蘇易簡，不事探花與榜眼，明番狀元未爲晚。
龍道者生日就狀元局中置酒寄以詩 姚勉
去年六月初九日，天地光明一佛出。今年六月初九日，慈恩名標千佛一。吾家德本深栽培，庭階煜煜芝蘭開。自從有子即擢第，阿兒生時都带來。今朝宴客龍頭局，遥想吾翁抱孫浴。手携俎豆與干戈，更提一筆蒼生福。願兒長成勤讀書，忠孝一脈天相扶。張家師德梁家固，重入衣冠盛事圖。
姪阿鍾覓字與詩 姚勉
阿鍾五歲已大奇，從我覓字與覓詩。栗梨不愛愛紙筆，此意豈是尋常兒。吟詩寫字非難事，字畫是心詩是志。器量充周志氣宏，勁筆雄辭皆極致。吾家鼻祖豐城公，庭叱百萬無虓雄。子孫世襲節義風，流傳直至江西翁。江西夫子今希有，四經七舉爲龍首。不作孫弘曲學儒，文章只是宗元祐。祖宗積善源深長，爭奇競秀生諸郎。諸郎更有如鍾者，引領丹山羣鳳凰。曉窗讀書肯至午，夜燈琅琅明月廡。只今小年已勤苦，從此讀書到十五。貫經穿史包今古，雪坡癡叔未足多。十駑驥子一躍過，河南晁氏曾有樣。二十子弟俱高科，汝今羣從多兄弟。勳業相期各如意，家塾相師學聖賢。廟堂再拜傳忠義，羲獻帖，李杜詩，遺蹤雖在不必追。請賡慶曆徂徠頌，更立中興浯水碑。
賀族兄寵妾生子 姚勉
艷紅香紫春正中，扶輿磅礴清氣融。玉麟夜掣香案鎖，五雲裹送光玲瓏。吾家自是詩書裔，秀傑相承擢丹桂。太丘合有二方兒，省華須著三堯繼。近聞絡秀生伯仁，喜君掌上明珠新。願言種德相扶植，此子定是高車人。
賀趙宰夫美任生子 姚勉
趙侯德與甘棠種，製邑三年民善頌。玉皇有詔趣歸班，一夜長庚來入夢。豐江羅峰神秀奪，龍泉太阿光芒動。玉女擎香龍吐水，慈雲親抱麒麟送。懷玉僊人秀眉目，披羽笑出蓬萊洞。奇骨崢嶸千里駿，異采繽紛九苞鳳。人生有子萬事足，又值朝天欲飛鞚。驪珠在掌鳬在舄，慶事方新殊渥重。周公爲父伯禽子，清廟明堂要梁棟。長成傳取魁衣鉢，天生奇材須大用。此兒見說骨已異，壯氣衝天摇螮蝀。我識英物試使啼，他日定當磐石宋。
賀孫舜皋子周歲 姚勉
卯君元是月中兔，藥擣長生壽根固。去年此際挹秋清，飛駕冰輪碾風露。來爲龍谷曾孫兒，生來一歲骨骼奇。廣寒宮殿出身處，僊桂須還第一枝。
贈新昌王藍田三子 姚勉
太原曾有三珠樹，花萼一團光彩聚。清晨肯挾三鳳來，真是王家兒可譽。乃翁哦詩松竹陰，三兒吾伊玉應金。不須累碁撚蠟作跳虎，駿響續取河汾琴。沂公不作溫飽計，他日簾前退丁謂。讀書有用須濟時，莫止覓官求富貴。
訪李興伯不遇其家人命二子留宿有古人截髮撤薦之風喜詩之 姚勉
暮煙蒼莽浮林麓，征人尚殿歸鴉宿。山前知有故人家，急往叩門驚啄木。主人多日出未歸，鵲飛三匝愁無依。刲羊忽逢伯仁母，設饌乃有襄陽妻。竹窗掛燈見二子，褒已自佳融更偉。烹雞炊黍羅酒漿，奴飯馬芻更充美。慨然好客尚父風，謫僊家人自不同。古來如此能有幾，截髮留賓書入史。王珪他日貴勿疑，不須論客母可知。
薦黄平仲過雪巖以詩代簡 姚勉
秀巖萬仞拔天起，劃堮剜垠爭怪詭。六花一夜積三尺，化作冰壺無表裏。幼輿丘壑自不凡，何况有雪被此巖。天教管領清凉界，雪巖自號冰書銜。巖前列植梅松竹，三友相從吾事足。靈臺片雪晛不消，吐作新詩動驚俗。有客有客山水僊，揮毫欲寫雪洞天。敲門試驚袁安眠，莫作剡溪王子船。
贈墨客呂雲叔 姚勉
昔我奏賦趨南宮，路逢墨客回仙翁。筆端攪動雲霧起，裹送龍入天門中。薰風入對經前路，更覓僊翁一丸去。硯光旗影照丹墀，一笑天顔承雨露。謝恩獨拜雖偶然，回翁墨好蛻使僊。時人從此填戶買，錙銖可博黄金千。一名一第秋蟬翼，視草判花兒戲劇。殿頭漬筆和金盂，方得回翁龍劑力。
贈丹客鄒道士 姚勉
退之不肯學神僊，寧只崛强處世間。紫陽先生亦有語，金鼎偷生詎能安。政令白日生羽翰，瓊臺玉宇高應寒。虎鉛龍汞吾豈曉，獨有炯炯心如丹。
贈宗道士元一 姚勉
黄冠元帥之子孫，於今身入虛皇門。當年元帥扶宇宙，瑣瑣粘罕氣可吞。汪黄沮撓不如意，空使英雄滿襟淚。子孫從此懶作官，隠入雲間羞用世。誓掃塵氛志未伸，中宵往往泣鬼神。家傳一點心及物，燒作金丹功活人。蒼生億萬方受苦，莫戀蓬萊隔風雨。急鞭禿角起豐隆，瀉作甘霖蘇旱土。
贈黄道士思成祈雨感應 姚勉
丁巳孟秋春戊午，不雨三時嗟旱苦。低田高壠皆黄埃，佳種幾成不入土。富家倉廩鐵灌鎖，民腹爲雷淚爲雨。更遲十日天不問，血肉磨牙總豺虎。縣官祈禱聊具文，饑聲嗷嗷恬不聞。山中道士睡不著，鞭龍起電驅風雲。天瓢點滴翻駿馬，一日甘霖遍天下。盡將昨夜赤千里，化作今朝青四野。農家笑語無愁聲，指日可望天太平。熙朝真主聖且明，漢雨不待宏羊烹。或言天民天自恤，或誇調燮有新術。山中道士不言功，飽飯熟睡聽松風。
贈山月道士 姚勉
山高月小赤壁遊，夢中道士鶴掠舟。當時此鶴是君否，猶愛山月懸高秋。夜深萬籟寂不囂，金波行空爛將流。劃然一嘯拍欄玉，宇宙萬物皆浮漚。
題道士瀟碧 姚勉
此君蒼蒼誰手植，萬箇琅玕列如戟。翠寒綠浄不可唾，一片化作瀟湘碧。堂中有人有詩癖，日坐清陰聽玉擊。巖廊舜正南風琴，不作江邊淚斑滴。
中秋放舟 姚勉
玉壺瀟灑澄風露，一派銀河卷輕素。九秋此夜恰平分，冰輪碾上青霄路。繞枝散亂驚飛鵲，搗藥分明見靈兔。荻花冷浸一汀水，桂子香飄半天霧。江山如畫洗塵目，風景入詩多秀句。乘風緩放牛渚舟，仰空長歌赤壁賦。狂來舉楫直欲舞，興到行盃不知數。此江流水自千古，此月照人知幾度。一年好處在今宵，不到天明莫歸去。
西山雪嶺 姚勉
風掀晴空作頑冷，雪欲成冰漫翠嶺。白雲崷崒堆不散，玉龍蜿蜒睡未醒。岷峨太白橫參井，移作西山奇處景。洪崖安在呼使來，與駕飛車登絕頂。
清江曲 姚勉
夾岸桃花燕子飛，一江春水鱖魚肥。絲綸百尺煙波闊，午夜鳴榔載月歸。扁舟一葉橫沙觜，得魚爛醉東風裏。綠楊深處酒醒時，半江潮落天如水。萬頃滄波五月凉，一川紅錦藕花香。綠蓑青笠鳴疎雨，老樹殘烟带夕陽。野船細火夜明滅，一笛風清楚天闊。無魚無酒且歸來，篷底蕭疎卧明月。萬里西風雙鬢華，江南江北老天涯。瀟瀟兩岸梧桐葉，漠漠半川蘆荻花。柔櫓聲中山水綠，一絲買斷黄金屋。沙邊鷗鳥莫相猜，是非不到清江曲。葦折荷枯人未歸，波寒霜落鴈初飛。不知節物時時換，又折梅花下釣磯。青山四面清歌發，幾點沙鷗起天末。一任長年醉則休，醒時獨釣寒江雪。
桃源行 姚勉
武陵溪邊翁好漁，笭箵釣車日採魚。扁舟爲家葦爲屋，豈知世有神僊居。曉來不記舟行路，忽在桃花深絕處。紅雲杳靉望欲迷，絳雪繽紛落無數。水源盡處便逢山，一逕似通人往還。穿花竟出洞谷口，別有天地如人間。青山高下鱗鱗屋，秀野桑麻深潑綠。春深耕罷犢牛眠，晝靜人閒雞犬熟。村中老幼皆相知，驚逢外人子爲誰。平生採魚不到此，借問此是蓬萊非。笑言此亦人間耳，聞有蓬萊何處是。秦初避亂偶此來，今日已傳秦幾世。漁家不識青史編，相傳去秦六百年。吁嗟已不聞漢魏，豈復知今晉太元。當時祇恐秦萬世，携家挈鄰相遠避。早知秦不五十年，安得種花來此地。採藥山人去不歸，啖松女子今何之。種桃著花尚未實，未必歲月多如斯。家家置酒延雞黍，便好卜鄰花底住。中心自喜口不言，後日重來今且去。悽然辭別便登舟，依舊花間溪水流。插竹謾標來處路，鳴榔無復舊時遊。顧家一念僊凡隔，如夢驚回尋不得。當時不與俗吏知，或可重尋舊踪跡。五胡雲擾豈減秦，晉人合作桃源人。漁郎出山自失計，秦人絕蹤應未仁。漁郎漁郎休太息，漁家自有神僊國。鱠鱸沽酒醉蘆花，此樂桃源人未識。神僊有無何渺茫，退之此語誠非狂。淵明作記亦直寄，便如東臯誌醉鄉。秦風鍥薄難與處，晉俗清虛何足數。願令天下盡桃源，不必武陵深處所。
送陳糾任滿歸 姚勉
江西道院春風裏，田里嘆愁聲不起。黄堂太守政如神，館閣掾官清似水。掾官皆清誰最優，寮中錄參陳太丘。奮身原自科第出，不比刀筆庸常流。生平妙得書中趣，默會欽哉恤刑句。木天玉堂未肯遊，且爲黎黔了冤訴。操心仁恕真崔公，湯瀋沐浴羣囚同。雷轟電燭不留滯，狴犴昔滿今俱空。歸巢羣鵲依庭木，春晝圜扉芳草綠。政成來泛幕中蓮，吏案凝塵無訟牘。幾年摧政冰霜嚴，生怕歡與愁俱添。公揮椽筆議革弊，和氣靄靄生青帘。感恩戴德殊未已，鳳詔飛來趣行李。雲衢直上驟驊騮，一日追風千萬里。昔公留此民如瘳，今公去此民如愁。父老何嘗欲君去，州縣但恐難公留。陳平他日宰天下，大志奇材見分社。况公陰德似于公，寧不高車乘駟馬。于公受報在子孫，天今報公及公身。公身榮顯復子孫，造物豈負真賢人。錦帆招颭鼕鼕鼓，愁聽數聲離岸櫓。公還爲雨澤九州，多爲高安添滴雨。
送楊帥參之任 姚勉
古來幕府俱才雄，子美嚴武韓裴公。近時幕府養清望，一事不到籌帷中。先生人物宜臺省，豈合官曹坐閒冷。祇今時事欠撐拄，袖手旁觀應不肯。潯陽戈甲屯如雲，天子命我參卿軍。江頭策馬梟黠虜，快作當年虞允文。欲知允文宰相業，只觀采石江頭捷。滿望麒麟第一功，不唱陽關第三疊。
送高錄參美任 姚勉
高安之民椎且質，空蒙惡聲頭上筆。獨惟猾吏可怕人，架鷹騰霄柙虎出。貪官乞錢吏手中，庸官仰筆描吏容。獄情黯菼直爲曲，雖欲辨雪何由從。先生來糾高安獄，直道仁心作民福。吏知積德不忍欺，囚感吐誠爭首服。掉頭不肯狥上官，幾回拂意思掛冠。伸冤振抑必得請，媿殺同列雙顴丹。先生種滿甘棠了，天子知賢恨官小。若人底處可安排，不在玉堂應鳳沼。鱣鯨自不溝瀆留，郡官無賢民却愁。愁公歸去莫報德，但祝高門于定國。
送鄭編修罷任 姚勉
江城雪作陰如莫，兒樣老翁啼塞路。雲深日隠天不知，驅馬蕭蕭使君去。使君四海鄭村邊，人是白玉堂中僊。君謨政事文永叔，五花爲筆蒲爲鞭。民酣醇酎春風裏，吏姦如魚在寒水。橫江立石霓截流，要使千年履如砥。瓜時且及報政成，漢法選表宜公卿。况今世號天清明，如何饑烏啼夜聲。饑烏聒聒正攫肉，驚起鸞鳳騰去速。世間公論竟有否，汙此無瑕雪團玉。杭州白傅亦自無，若有薏苡猶疑珠。中湖築堤到今賜，當時憸兒羣謗蘇。先生去住輕蟬翼，一笑歸歟黜如陟。但民失母士失師，欲取讒人投有北。浮雲豈解終爲昏，先生即來直北門。偏州畢竟著不得，滂沛霖雨蘇乾坤。
次楊監簿上陳守賑災韻 姚勉
稻田碁局分郊區，人煙盡障聯城隅。新秧入夏種俱了，一色秀綠連天鋪。年豐正爲憂國願，雨霪忽動民愁吁。浪浪竹瓦日鳴瀑，爛爛苔砌長跳珠。江流入市舞篙楫，野潦斷路迷樵蘇。孤樹空留白屋少，平地欲縮青天舒。犬雞登簷叫雲霧，蛟鼉上岸疑江湖。使君視民容有蹙，憂且蕭牆非顓臾。家沒半扉鼃上竈，食不一粟糟爲餔。鶉衣鵠形避淪沒，槁項髫額相携扶。下車以來宣德意，但有寬政無急符。溺饑沓至蓋由己，食必稷奏土禹敷。故侯遺我四百萬，指此亟作民良圖。餽無所處不受是，君子貨取安可乎。分甘固欲買不語，溝清那肯同渠汙。一朝盡散色不靳，可使被澤遺匹夫。錢從民來復還民，塗血不用子母蚨。坐令鴈澤得復集，豈但魚沫聊相濡。四旬奚堪水五至，十室不忍煙九無。只求編氓易菜色，寧計私橐如匏虛。方今汙吏爭侵漁，溪壑不厭求贏餘。官錢花破入私帑，期限火急催民輸。貪者盡笑公迂儒，安得天下皆公迂。
次楊監簿新闢小西湖韻 姚勉
搜奇抉異三十載，此湖如玉韞而待。發源遠自錦江來，匯流近與柴門對。山川融結自古有，造物扃藏深意在。瘦筇曾作日尋討，一見便覺天廣大。兩山宛似南北峰，况有層塔相映带。芰荷十里萼綠華，雪月三千銀色界。深藏最有君子意，自衒殊非小人態。西湖每遇蘇雪堂，妙句尚憶秦淮海。此湖端爲舊遊發，㘲重未信吾州隘。鐵菴蜀珍坡僊派，下筆作詩風雨快。從今新瑞次古杭，敢賀此湖貢慶會。
題河沙寺西崖 姚勉
河沙古寺臨江干，山如蜿蜒翠龍蟠。入門雙石踞虎豹，排雲萬竹森琅玕。山中有景開屏面，路入西崖羊角轉。一湖橫陳白於銀，一溪西來浄如練。僧言此處好結亭，孔方絕交呼不應。竹陰深中即亭子，風月爲戶雲爲櫺。寄貲錄事今豈少，不日誅茅坐林杪。飯餘曳杖一登臨，看盡青天沒飛鳥。晚天落日浮湖光，漁舟相連鴻鴈行。浩歌橫笛互相答，底處更欲求瀟湘。荷山對面不盈咫，門前吾家錦江水。何時亭子高崔嵬，年年釣蓑爲此來。
題南昌邑大夫俞君尊公坦庵 姚勉
人心機擭日以非，太行羊膓同一巇。坦庵先生獨不爾，方寸境界天平夷。絃歌武城有賢子，寬曠襟懷亦如此。會令天下歸此庵，蕩蕩康莊行九軌。
梁新恩送龍涎香盃 姚勉
神龍側枕瓊瑰卧，表裏透薰香玉唾。巧工斲取破天馨，碎屑沉蘭百芳和。製成七寶金霞觴，猶带嶺外梅花香。醁醽一酌發奇馥，滿中灧灧浮龍光。感君遺我真情厚，歸拜庭椿一盃酒。峻第高官不足榮，人生只願親庭壽。
謝胡龍溪惠酒材及五德 姚勉
臘寒無酒虛瓶罍，雪窗孤此梅花開。乾簷鵲噪帳鶴舞，蒼頭疾足龍溪來。龍溪遺我明珠斛，玉蕊僊花光照目。急呼侍兒洗甕盎，壓此蒲萄一江綠。缸中酒熟雞更肥，癭樽竹筯常相隨。故人故人來何時，安得勇赴雞黍期。
余評事惠龍團獸炭香瓔鳬實且許以百丈山楮衾而未至 姚勉
青禽銜雲落蓬壺，風簷快讀光眉鬚。百朋珍貺羅庭隅，一一皆可當清娛。建溪龍焙香雲腴，香瓔巧製來東吳。鬅鬙獸炭奇形模，辟邪天祿獅熊貙。王家舄種君家鳬，晴沙暖抱明月珠。雅意下照僊人癯，矮窗醉兀詩情孤。蒲團松拂燒紅爐，蝸廬積凍春潜驅。侍兒金珞香玉膚，月鐺著雪煎春酥。窗前笑玩嬌黄雛，能言直可貢上都。其波及晉皆君餘，獨欠一幅橫雲鋪。王孫醉擁紅氍毹，楮生長揖非吾徒。藤床紙帳恰此須，能供梅花清夢無。
贈棋翁挾二童皆高弈 姚勉
蓬萊閬風白雲鄉，瓊樓玉館相低昂。蟠桃影滴仙露濕，壺天晝日和春長。老僊鬢眉白於雪，雙侍女僊冰玉潔。龍牙棋子琅玕盤，消遣洞中閒日月。乘風來戲塵凡中，皓鵠驂以雙鸞紅。女僊似是王屋婦，老僊似是商山翁。一聲飛雹枰中落，應手鈞天僊樂作。環看側睨驚相呀，盡是人間未曾著。人間事變如雲輪，面勢更改番番新。撫枰不是少奇著，往往當局多迷人。五老峰前白鶴址，晝眠扃門日清美。棋聲流水古松間，忽然聞之雪堂喜。雪堂欲學竟不能，不如旁觀眼自明。馬鞍聽朽柯聽爛，局中有路能長生。
贈定軒游季升 姚勉
海風吹潮濁如泥，咫尺不辨魚與龜。秋潭表裏冰鏡浄，下瞰直可莖鬚眉。乃知有萬不齊物，心到定處皆能窺。君心久矣波不起，天地不逃圓鏡裏。胸中玲瓏列星宿，眼底遠近佳山水。人言君脚踏四方，不知君閒謂君忙。寒爐曾與話清夜，始覺牖戶虛生光。我生之日直南斗，逢人得駡不脫口。而今只把定眼看，得失空花總何有。但愁國事紛披猖，舉棋不定觀驚旁。天傾地仄欠撐拄，安得不動鐵脊梁。
贈郵文秀才 姚勉
風行水上真文章，不羽不脛遊四方。妙語綴入牙頰香，意有佳客揚其芳。美君金璧不願將，多文爲富紛儲藏。牙籤玉軸緗縹囊，書船貫月飛虹光。鼎肉試取一臠嘗，珠璣璀璨錦繡張。疾指快讀下五行，虎鳳蔚躍蛟龍翔。尚欲效學雞林商，遍索偉製豐行裝。哲匠謹勿麾門牆，當遣紙價貴洛陽。
贈真術秀才 姚勉
天台真術李秀才，手持先兄遺墨來。先兄已矣遺墨在，三讀感噎重生哀。哀餘試問子何術，星斗紛翻舌端出。不須問術只觀詩，詩好應知術真實。大凡學術總要真，不真誤殺天下人。近來世人多弄假，不獨肆中談命者。
贈古朴相士 姚勉
巧夫縱誕爭說相，口角瀾翻如剪樣。眼中元不識英奇，隨世炎凉分下上。貢諛乞得貴人詩，紅籤綵軸珍携持。未遭窮士或有贈，爛在醤瓿問不知。如斯等輩真肉眼，砂裏精金豈能揀。古朴相士却不然，品題每在未遇前。前時贈詩紙欲朽，逢人誇張不去手。古朴相士真識人，識人須要當賤貧。信知巧者盡虛僞，惟有朴者全天淳。願君終身如此朴，俗態高低不須學。
贈金斗相士 姚勉
君有金斗盍自珍，持此量我非其人。欲我覓印如蘇秦，我寧滿喫三斗塵。
贈行在李主人二子 姚勉
李家自古兩詩仙，太白長吉相後先。蟠螭屈曲作妙語，到今氣焰干雲天。君家家裏二奇子，眼如明珠頭玉峙。長成學取二仙人，要使詩人常姓李。
贈天王長老無著 姚勉
唐有一僧妙醫藥，得大醫王三昧覺。雨中盥手瀑簷飛，驚嘆病龍腥唾落。須臾雲霧忽銷霽，白髮老人來矍鑠。自言病中困行雨，願得良鍼蘇脈絡。授方寸劑應時愈，拜奉僊方效思邈。此事今無古信然，說與時人謾驚噱。早來忽得絹素軸，挺挺祥龍露頭角。心知此龍非病者，噴霧灑雲天洗濯。龍身不病澤四方，萬物全生總安樂。此龍此醫今是誰，天王長老僧無著。
贈饒春卿 姚勉
扁鵲華佗不可作，龍宮寶方閉金籥。春卿奚氏劍江饒，老眼熒熒仙授藥。傳翳五世活幾人，計日而愈功何神。縣疣附贅夜驚失，立使笑語開嚬呻。方今氣運乖生盭，天地中盤大癰痔。護疽養疾誰見憂，彼何人斯甘吮舐。石猶生我疢毒多，能治不使如國何。嗚呼安得醫國之老如此手，勿談時事且飲酒。
潘吳二察甚振風采劉仲山有詩因次其韻 姚勉
國家元氣幾如髮，章李以來幾臺察。翻盆窺甕若不聞，射影含沙但潜發。坦途自詫忘羊腸，堅冰恐已在履霜。熙豐舊人正伺隙，乃爾寂寂無精光。抨彈已上旨宣諭，諫不能行法當去。老烏欲食不再鳴，幸有新來柏臺疏。蟄霆忽擊聵者驚，不待數月如陽城。中書君已非偃月，何事亦惡仗馬鳴。奏疏流傳人吐舌，未死姦諛面赬熱。祇今時事尚可言，奏四十章當一月。直言不憚方威靈，本朝未嘗言罪人。但圖奏上天子喜，莫管近前丞相嗔。向來慶曆子唐子，千古名垂汗青史。瘴山炎海固鬼愁，志士寧能彼易此。風塵澒洞何如時，麒麟豺虎方爭馳。士所當爲未止此，志完幸聽承君規。
丁巳春言事西歸和朱子雲賜詩韻 姚勉
鯉魚書來上誰字，斗牛光中湖海士。梅花臘雪曾會面，桃李春風一彈指。剝書得詩意雄傑，鍾呂驚聞箏笛耳。懦夫有聞氣可作，姦諛未誅神已死。奴唇爭笑乃獨否，我心有同固如此。君家請劍攀折檻，遠勝衣繡誇歸里。立朝日少諫多藁，况有竹林老夫子。百年易了富與貴，萬古不磨天此理。笑駡從渠官欲好，妻妾羞人身不恥。獲禽一朝固可十，天下良工安肯詭。古人寥寥今不見，舉世滔滔此皆是。蛾眉方遭衆女嫉，足音忽動空谷喜。我欲浄洗后土泥，子爲快挽天河水。
和楊監簿咏梅 姚勉
不知年換山無曆，日短著書陰自惜。臞僊誰與伴清孤，竹裏梅花破幽寂。月窗看影嗔曉奪，雪徑尋花驚夜失。絕憐一點清淡意，不作羣芳妖艷質。夢寒翠羽真恐涴，香遠細腰何敢即。廣平亦作軟媚語，可笑鐵心輕變易。梅州參徹梅花髓，句中有味供紬繹。冰甌滌筆想更奇，試爲此花重請益。
送孫龍谷 姚勉
煌煌南方老人星，天邊飛來地上行。秀眉方瞳瑣骨聳，升降步履如風輕。生平見說勇爲義，十指團欒一和氣。祇今福壽天所報，眼底曾孫家四世。瑞祥融作合幹松，豈惟義聚蒙天封。義人合得松樣壽，孫枝蓊勃環老龍。先生教人忠與孝，家法可爲民則傚。道中有福理自然，必收詩書仁義效。子孫森列皆有文，次公長公爲弟昆。曾孫早娶見玄孫，蒲輪迎召登金門。
送李幼章 姚勉
梁間呢呢燕將雛，林中櫨櫨反哺烏。君前舍羹潁谷子，橐中寘簞翳桑夫。五年得金方還養，有婦有婦愁秋胡。士生志大雖江湖，不堪回首飛雲孤。伏雌扊扅且未論，占鵲日日旦及晡。篋中萊衣幸可著，腰下何必印若蘇。因君歸去長嗟吁，君有母遺我獨無。爲親負米今已矣，落日慟哭悲丘墟。願君升堂奉甘腴，毋使專美徐仲車。
九日簡張倅 姚勉
西風破帽吹不斜，東籬繞行空嗅花。隔牆酒熟無鄰家，草堂欠醉從誰賒。亦思峰頭作重九，安得天風吹灧酒。別駕倘作城南期，賢似江州王太守。
送胡季㢸入太學 姚勉
春秋自有胡氏學，盡束諸家上高閣。當時小試錦江城，橫翼秋風天一鶚。祇今冠带圜橋門，孤羆兀坐空狐羣。近來文氣頗卑苶，要使四海宗雄文。余生志願遊璧水，竟隔蓬萊三萬里。雖然末第偶成名，俗骨自憐凡可鄙。君今換骨向時中，六館名流自不同。宰相狀元三舍選，齋前碑字看填紅。
送漆文甫尉分宜 姚勉
吾兄梅花冰雪臞，胸中萬卷行石渠。同生丙子自兄行，才學推兄更有餘。月中折桂仍先余，兄騎快馬余蟾蜍。一行作尉表貳邑，春臺春風宜吹噓。阿瞞綵棒謹勿設，民命今皆轍中魚。合得官職聽自除，覓薦莫作迎逢諛。寒齋話別酌霜月，祝子但此霜月如。欲留不可空攬袪，兄出我處從今疎。兄出我處從今疎，有便但寄箴規書。
送琴隠吳君 姚勉
天高日烈勢欲然，秧已生節未入田。誰歟操琴尊師涓，使我赤地里至千。風雩且歌吾自樂，窮閻不可無炊煙。薰時解慍民望切，亟爲我作南風絃。
題譚君詩集 姚勉
建州衣鉢傳武功，山谷濠梁窺謝公。譚君之詩何自工，君家詩有冰清翁。野塘千頃涵秋風，資奩盡在奚囊中。蘇僊今已騎虬龍，野塘釣艇君誰同。
贈彭花翁牡丹障 姚勉
洛之花圖歐公詩，驚怪天巧呈新枝。自言當時記者數十種，姚魏後有潜溪緋。蜀之花圖景仁句，香雪蕊金藏不露。徑圍三尺瑞雲紅，尚有二花添未具。此花非惟今所無，世間久亦無此圖。東南花樣自來小，如盤能幾多如盂。曉來明眼花翁作，風韻宛然如蜀洛。寫作花中第一花，羣類一時都脫落。想渠欹筆小盤礴，心去化工無一膜。天上司花巧不神，筆底春風光欲爍。籠寒不假青蒻庵，護日何須碧油幙。月坡堤，張家園，郭令公宅東街偏。錦衾繡帳相接連，一夜移入歌堂巔。吳臺教戰娃數百，漢宮列侍娥三千。鮫綃十丈思公譜，錦茵萬態元輿賦。花自長春蠟不封，根無下土蟲難蠹。花翁花翁子誠能，見渠此畫萬感增。此花昔惟載本草，流傳至唐花始好。移來從武曌，愛重由環兒。名花與傾國，初著沉香詞。從此帝城春，爭逐賞花期。徑尺誇千朶，萬錢買一枝。三街九陌沸遊賞，冠蓋車馬相追隨。自入天朝花最盛，長壽不數唐崇敬。豈非洛陽天下中，和氣又非長安同。故令百卉巧變幻，黄緋紫白深淺紅。簪花下至採樵子，獻花上至蓬萊宮。或言此花特妖媚，只解趨時爭富貴。阿曌移來醜此妍，阿環貴重榮猶悴。四香閣上屬誰家，朝恩宅裏知何地。世人浪自相矜誇，看到子孫能幾家。我言此罪不在花，自是時輩爭榮華。洛人珍重姚黄不輕畀，一根不入權豪第。花知天朝真治世，萬古天藏發奇秘。洛不愛寶蜀出珍，如鳳如麟王者瑞。洛中富推程與邵，蜀之蘇范輝相照。人品亦如花品高，斯人斯花古來少。後來蜀洛黨小分，世間萬變如輪雲。洛陽名園占治亂，讀書至此空三嘆。洛宮禾黍今離離，蜀道峨眉更慘凄。花翁作此豈無意，要見祖宗全盛時。
京城苦熱 姚勉
羲和鞭日就地行，祝融張傘燒空明。錢塘人家苦偪仄，行立坐卧皆如蒸。清宮水殿山峨雪，夜飲相携冰玉潔。溫泉浴罷清風來，太液池邊芰荷月。王公甲第連雲霄，松泉竹石秋蕭蕭。龍皮淺沁寒坐客，驪珠直上清塵囂。天上清凉不知暑，炎熱人間徒自苦。亦有江南雲水鄉，胡不歸歟釣煙雨。
夢保母如兒時 姚勉
憶昔兒時衣百花，阿母扶我上戲車。兩歲讀書未離乳，書罷尋乳猶歸家。年方十三失阿保，弱冠慈母僊去早。祇今堂上獨靈椿，念及庭萱怨露草。夜來忽夢如兒年，阿保携抱慈母憐。人生安得常童顛，只作嬰兒啼母前。
題魁字軸 姚勉
玉衡杓建天之綱，枕參魁耀森寒芒。總提衆星環侍傍，仰望熠熠開神光。有美俊容分天章，收入翰墨何淋浪。一筆三丈超尋常，字勢直作蛟龍驤。錦裝玉軸垂高堂，標靈發異呈嘉祥。即吐奇策先衆芳，巍峨姓字壓四方。魁下三台炳煌煌，上拱紫極天中央。作第一流謹勿忘，冠冕今古萬世香。
贊趙直閣所藏四美人畫 春 姚勉
晴絲暖絮浮春光，牡丹醉裏微風香。繡簾不捲日低柳，百囀黄鶑啼斷腸。玉兒步整金蓮穩，回首光流花面粉。嬌慵欲去未肯行，一逕落紅愁踏損。
贊趙直閣所藏四美人畫 夏 姚勉
瑶臺夢斷敲門竹，鳳蹬溫泉新出浴。侍兒扶起嬌不禁，蟬翼紅綃影紅玉。晚蟬聲裏追新凉，藕腕輕拖龍巾長。留仙裙舞風力軟，不知何處荷花香。
贊趙直閣所藏四美人畫 秋 姚勉
林梢脫葉飛斜陽，寄書鴈着西風行。恩情怕學中斷絕，畫扇未忍高秋藏。小庭寂寞歸鴉後，蹙損遠山雙峰鬭。淚珠濕袖對黄花，人比黄花又更瘦。
贊趙直閣所藏四美人畫 冬 姚勉
紅爐暖閣烘如春，玉琴不撫生微塵。梅花嗅罷寂無語，千里瀟湘思故人。燕釵和悶都敲折，愁攪柔腸千萬結。沉吟望斷信不來，同雲暗釀江天雪。
題楊妃出浴圖 姚勉
溫泉暖滑留餘香，芙蓉出水紅生光。寶釵義髻嚲龍鳳，力困未必忺霓裳。歛衣側步無窮意，猶勝朝來海棠睡。誰知迎洗錦綳兒，已在華清賜浴時。
題西施捧心圖 姚勉
紵羅山頭浣紗餘，酥胸嬌擁顰不舒。高軒直蓋填寒閭，東家少婦羞弗如。越宮選進吳王側，光照姑蘇春奪色。鴟夷心痛痛更深，亦自顰眉但憂國。
贊張英玉所畫山谷老蟻蝶圖 姚勉
穹碑一立承天寺，吟骨遂重宜州樓。當年羣蟻亦策勳，豈知須臾夢封侯。南柯一散風雨惡，未若栩栩爲莊周。
贊張英玉蟬驚螳螂圖 姚勉
一螳踉蹡上枯柳，一螳欲上鼓劍走。驚蟬側翅著樹枝，性命幾成落渠手。物生遠害當知幾，不知猶可况已知。千枝何處無風露，莫曳殘聲急飛去。
禽言十詠 不如歸去 姚勉
翠煙深樾江村雨，蜀魄催春勸歸去。勸春春去勸未休，客子傷春慘心緒。只今蜀土錦城荒，蜀客望西悲故鄉。故鄉蜀客歸不得，何况當時蜀帝王。
禽言十詠 泥活活 姚勉
黄梅蒸雨已幾時，路泥活活沒馬蹄。前山咫尺似千里，十步九跌行人疲。漫塍白水秧欲老，黄雲漸黑麥欹倒。泥汙后土何時乾，天若憐農放晴好。
禽言十詠 著新脫故 姚勉
繰車欲動蠶春暮，水足秧青行白鷺。著新脫故山禽呼，也似催人闊耕布。著新脫故也自奇，闊耕闊布也自宜。冬苗夏絹星火急，欲著無新耕亦饑。
禽言十詠 郭公 姚勉
郭公古時亡國餘，姓名尚掛春秋書。問其故國何丘墟，知善不用惡不除。今人皆知笑亡郭，胸中亦自鏡善惡。不知山高正呼君，身是郭公猶未覺。
禽言十詠 麥熟也哥哥 姚勉
晨起凉潤疑秋肅，格磔軥輈叫雲木。似催農父急腰鐮，村北村南麥皆熟。屋頭場地初雨乾，柳聲拍拍兒童歡。田家未敢冀一飽，父老相呼先了官。
禽言十詠 看蠶娘子得幾許 姚勉
流鶑前身織絲女，猶拋金梭學機杼。隔窗嬌喚看蠶姑，娘子看蠶得幾許。今年蠶慳熟處稀，採餘桑葉青滿枝。一年養蠶四番熟，安得長似開元時。
禽言十詠 婆餠焦 姚勉
趁晴割麥收雲黄，熬爐新熟餠餌香。阿婆炙餠半焦赤，阿婦駡兒嗔不食。山禽戲語婆勿嗔，有餠可焦猶食新。西家割遲麥爛死，婦姑對泣空酸辛。
禽言十詠 姑惡 姚勉
煙林望帝聲思歸，風枝齊后音悽悲。如何入水化爲鳥，猶訴姑惡無停時。純孝通神泉鯉躍，冤氣感天霜爲虐。蠐螬有味安得珍，婦自不賢姑不惡。
禽言十詠 提葫蘆沽美酒 姚勉
晴煙如潑春光濃，萬花笑日爭嫣紅。百金沽酒直取醉，有酒不醉孤東風。不如遂我豐年願，秫米價如黄土賤。家家有酒不用沽，何用提葫苦相勸。
禽言十詠 百舌 姚勉
百禽巧作百種音，一禽却學百種禽。晴風暖日意自樂，圓吭變換皆清吟。多能不如止一得，多言不如止一默。一朝閉口不敢聲，莫有讒人在君側。
問鴈 姚勉
家山已作一月疎，囑鴈爲取秋風書。鴈飛竟去已幾日，乃爾寂寂知何如。曉霜鴈聲又東去，急起出門呼鴈住。前時囑爾爲寄書，汝今將書落何處。鴈言丈夫志非常，桑弧蓬矢示四方。顧家安足就大事，底用屑屑悲故鄉。吁嗟來汝空中鴈，黄耳猶能書往返。飛奴解遞丞相箋，鷾鴯亦傳商婦簡。帛書自古倩汝傳，詩人流詠知幾年。汝今何事倦來往，應我不如蘇武賢。鴈言君擬乃如此，信史不如無此史。當年常侍枉教欺，我亦安能書萬里。湖田漠漠多菰蒲，就食聊寄江南居。書郵安得爲人作，君欲覓書尋鯉魚。
聞鶑 姚勉
風吹微湍入松篁，雲幢葉蓋相低昂。山禽此時似得意，雜奏一曲娛新凉。流鶑頗嫌無宮商，飛來中間作笙簧。廣寒一闋新霓裳，天遣鼓吹吟詩腸。取書細讀與相和，金舂玉應聲琅琅。曲終書罷各無語，林影滿庭清晝長。
觀風馬 姚勉
簷間鐵馬何威獰，霜刀雪劍爭鮮明。秋風一吹陣脚動，跳梁舂擊聲鏦錚。何時真提十萬兵，金戈鐵甲相磨鳴。縛俘斬馘墟龍庭，歸來馬後笳鼓聲。
烏鵲吟 姚勉
鵲噪人所憐，烏啼人所唾。謂鵲能報喜，謂烏常送禍。烏啼鵲噪何心然，孰爲此者皆其天。預言禍至使人避，比鵲以烏烏更賢。欲忠於人反嗔己，喜諛惡直常如此。君不見九齡去國林甫相，崇侯得君比干死。
錢唐吟 姚勉
錢唐家家重生女，自小無人識機杼。教成歌舞十二三，花燕身材柳鶑語。去年學得琵琶成，今年學得彈秦箏。豪家亟輦明珠斛，來換綠珠入金谷。啟行小女肩輿來，親情送別羅酒盃。拜辭父母登車去，歡喜出門不回顧。親恩無復雉將雛，兒意亦忘鴉反哺。阿婆八十泣送門，自憐終身無阿孫。笑言阿婆不須泣，舟子乘潮渡江急。
義娼吟 姚勉
燕子樓中一搦春，十年紅袖消香塵。尚書墓上白楊拱，曉燈猶伴孤眠人。楚樓佳麗清梅似，識得詞中秦學士。玉盂一笑古藤陰，便學斷腸河滿子。燕樓寂寞楚樓空，鄭家雲英千古同。崔徽心事照秋月，玉京舊恨啼春風。人生交態分貴賤，况是死生情分變。域蘞未綠拜無人，千里素車那復見。知義如今到此流，冠猴襟馬皆堪羞。
聽箏 姚勉
春簷雪乾初日長，簾花深壓梅影香。美人帳中午睡起，釵橫鬢嚲慵添粧。文窗窈窕鮫綃綠，卧按古箏橫漆玉。微揎翠袖露春葱，學弄梁州初遍曲。拂絃輕揠三兩聲，問渠學曲成未成。已成未成君莫問，聽取軮軋伊嚶鳴。七絃一似焦琴樣，立鴈參差相下上。左按天孫織錦絲，右斡仙人飛海杖。輕拔淺揠聲短長，疾徐洪纖抑復揚。瓶笙吐韻出蚓竅，雲車碾響升羊腸。雙龍曉日吟秋水，孤鸞春風悲鏡裏。清猿嘹喨萬松間，雛鶑惺鬆百花底。平生有耳喜此聽，手不能作心自醒。除却高山與流水，琵琶箜篌俱逕庭。樓中弄玉吹簫侶，同學丹山鳳凰語。鳳凰鳳凰來不來，蕭史行雲在何許。
贈王生 姚勉
三年刻楮多苦心，不龜手方只百金。近來自笑巧成拙，捨去二藝趨雞林。文章小巧蟲雕刻，大巧天機五雲色。單傳此印到人間，君亦當成近朱赤。松麓先生嘆數窮，請君專志毋分功。悲絲正謂可白黑，斲雕庶得還淳風。方今天詔興賢急，家家倒屣迎君入。試按春風官柳汁，更刊進士題名集。從此君應百不憂，十萬腰纏鶴揚州。雖然文章亦徒耳，萬言不直一盃水。聞君一藝尤更精，明珠爲人買娉婷。血色羅裙掩雕字，囊金柜帛當充庭。
友山李道士抱琴來爲予作三曲請詩各爲之操 九臯 姚勉
青山鬰兮白雪深，四無人聲兮鶴鳴在陰。聲聞于天兮而有遐心。吁嗟乎，有美一人兮無密爾林。
友山李道士抱琴來爲予作三曲請詩各爲之操 君臣慶會 姚勉
衣裳治兮帝巖廊，五絃歌詠兮民物阜康。禹臯夔龍兮劍佩鏘鏘。吁嗟乎，安得君臣兮如此一堂。
友山李道士抱琴來爲予作三曲請詩各爲之操 觀瀾 姚勉
若有人兮江之干，志在流水兮必觀其瀾。清風蕭蕭兮水聲潺潺。吁嗟乎，世道江河兮誰底其間。
郡守勸駕樂語 姚勉
主人合作紫薇郎，引領羣仙覲玉皇。滿袖風雲生羽翮，排空牛斗避光芒。錦江家讖聲名在，金榜巍科姓字香。典貢春官來歲事，芝香趣下瑞芝堂。
新婚致語 姚勉
珠簾綉幕藹祥煙，合巹嘉盟締百年。律底春回寒谷暖，堂間夜會德星賢。綵軿牛女歡雲漢，華屋神仙艷洞天。玉潤冰清更奇絕，明年聯步璧池邊。
對廳樂語 姚勉
洞房華褥綉芙蓉，惹得天香馥正濃。鳳觜續絃新跨鳳，龍頭有婿又乘龍。人間二月春光好，魁下三台瑞彩重。酬勸不須辭爛醉，詔書已下紫泥封。
女筵樂語 姚勉
馬前喝道狀元歸，舊婿重新此事奇。駕鶴驂鸞來錦水，烹龍炰鳳宴瑶池。滿斟蕉葉融春色，共指蟠桃祝壽期。後會相逢定何日，玉郎承詔入京時。
禮席致語 姚勉
月姊當年付桂香，君家上第綠衣郎。祇今盛事追龍首，又此佳占叶鳳凰。暖律潛回燕谷冷，名花盡壓洛城芳。從今不把朱陳說，百世姚鄒話柄長。
女筵樂語 姚勉
瑶姬來自狀元家，真是姚黄第一花。玳席艷開春富貴，魚軒榮駐遠光華。梅梢欲動朱簷雪，竹葉微潮玉臉霞。正好留連長夜飲，未須催整七香車。
郡守宴狀元樂語 姚勉
幾多文士踏槐黄，實出倫魁在瑞陽。千古河連留地讖，一聲臚唱破天荒。金釵笑擁龍頭客，寶篆濃薰燕寢香。方國薦賢蒙上賞，匪晨有詔下芝堂。
送曾蒼山 姚勉
平生共飲西江水，今日相逢南浦雲。玉潔日光湖上宰，與君有舊是斯文。
鬰孤臺九日 姚勉
天風吹上鬰孤臺，太守登高領客來。地近九霄星斗大，秋涵八景水雲開。吟成一徑黄花笑，召節歡傳紫詔催。琴鶴自隨千古事，興來且與盡餘盃。
輓楊玉溪 姚勉
蜀道艱難又幾年，錦城斷礎带凄烟。從今井絡虧全勢，只恨坤輿失巨賢。山有蛾眉空積雪，國無峻柱可擎天。英魂楚楚能知否，應在青城作浪仙。
秋夜 姚勉
明明月影带河流，雁在天邊鶴在洲。四壁蛩催幽夢覺，滿囊螢助讀書油。金莖露點三更冷，銀漢星移萬里秋。醉倚不堪回首處，雙清風月儘淹留。
示同學 姚勉
蠶絲義理苦追尋，方寸那容外物侵。伯樂未逢無識價，子期不遇少知音。泉源有本淵淵靜，學海無涯步步深。仰望泰山高北斗，何時許我一登臨。
戲叔納寵 姚勉
阿大中郎喜事宜，黄金不惜買蛾眉。春風带醉欺桃葉，暮雨凝絲滯柳枝。香閣鸞偕雙雁奠，妝臺鳳引兩皇來。從茲准協熊羆夢，多辦庫錢爲洗兒。
游曲江分韵得月字 姚勉
曲江磯頭山崒嵂，此景江南誇第一。漁舟晚弄烟波閒，市樓春映晴嵐出。擁輿長吟入畫圖，席地草飲成真率。更叩山房僧榻眠，卧聽松風待明月。
句 黄德明
晚煙晴带濕，春霧暖生香。
月代 許月卿
月代太陽，太陽代月。君逸臣勞，職分無越。穆穆皇皇，明明在烈。光于四方，罔不秉哲。火明水清，坎離斯設。日月有明，容光靡闕。無非教也，教亦不屑。金取其清，分明之精。東有啟明，西有長庚。金清月白，助天日明。日明相續，萬物咸覩。匪今斯今，不瞽萬古。
次韻春谷 許月卿
谷如三月間，屋向萬山安。春谷與山屋，別有天地寬。枯淡風月皎，富貴鶑花遶。大山表牡丹，此意殊未曉。
箕山 許月卿
箕山惟一瓢，襄邑亦四壁。古今一許氏，傳家以清白。茶山與東萊，三詩映圭璧。後來二三賢，題品互紬繹。南軒推學授，晦翁要事實。亦有小東萊，經濟亦何切。極意深源流，敷殖久大業。臨川有二許，我來秋蕭瑟。撫卷三嘆起，寒花香的皪。
送碧梧入府 許月卿
人勸公入相，我勸公早歸。今以副樞入，好以元樞回。易爲六經宗，學易貴知時。時止則時行，時義大矣哉。故嘗論今日，兩語見稱奇。但且爲執政，宰相未可爲。若爲伴食相，何如酒一盃。曾以語裕翁，裕翁爲一咍。英雄見略同，明公試思之。文正爲清獻，何曾美鼎梅。史冊香萬古，日月名長在。時止時則行，宰相須時來。時來然後相，當傳忠定衣。官職難名節，願公玉無疵。壯節題初節，願公玉無灰。耐久老柱石，身佩國安危。五福一曰壽，壽國身之樞。請君看老子，寡慾身壽眉。心清萬里明，可杜倖時窺。寡慾善養心，軒鑑照魅魑。歲晚成二老，種蠡相塤箎。坐令四太平，太宗生光輝。
贈胡菊軒 許月卿
好物不雖多，自悟方悟他。心迷法華轉，心悟轉法華。願得無言經，盡度恒河沙。盡度一切已，依然無一物。籟鳴天河斜，清風共明月。
除月二十三日夜夢 許月卿
仙君重瞳衮衣明，紅雲一朶當殿楹。千官拜舞環佩鳴，中有一人攝齊升。琅琅敷誦百辟驚，首云有臣許月卿。合在帝所式群英，煌煌召節來帝廷。膚使奕奕華弓旌，我時荷邊食芡菱。坐茅心渙儼不聽，從天飛下蒼葱珩。申傳帝命通叮嚀，親授秘訣餐長生。提耳言言帝旨令，夢回題詩香枕屏。
次韻陳肇芳竿贈李相士 許月卿
相心然後相人形，試相何時可太平。集思廣益真宰相，開誠布公肝膽傾。先相君子與小人，小人枉了君子贏。見吾善者笑局局，眼明黄山峰六六。何哉逆整干天誅，衰漢生靈已魚肉。安得重見無極翁，光風霽月黄山谷。
次韻謝君直贈李相士 許月卿
一年景讓秋光奇，山水秋來皆有姿。君於何處相人物，誰爲盜跖誰伯夷。伯夷海濱待時清，秋空無雲正清時。相人不若相時好，相時而動談笑麾。笑殺馮道五季時，興亡不喜而不悲。相師試相馮道相，視國傳舍如弈棋。
京城看月 許月卿
幾千萬里碧琉璃，中有一圓光照之。更無一物可與對，部勒星宿光陸離。憶昔看月大江頭，天地中間風吹衣。凡客無緣相賓主，獨携杯酒獨吟詩。祇今千門萬戶閉，良夜京華無人知，似我快活更有誰。故山今宵月更奇，明日懶人真箇歸。
故人 許月卿
故人歸作山中相，老我聊乘雪夜舟。細君頗訝不入市，山中訪友將何求。扉屨資糧奪之去，毀車截鐙挽予留。一笑謂汝賢細君，無求我乃肯出游。宰相良解軒輊予，定難屈膝低我頭。同雲一色天欲雪，夜深雲散月明樓。
次韻胡溫升玉甫西野 許月卿
偶爲西湖萬山出，三省興中歌四勿。中庸公子惠新詩，句裏韓筋猶柳骨。文章感慨須和平，能泣鬼神風雨驚。和聲似鳴國家盛，送東野序序文鳴。西野文鳴東野法，積中和順英華發。我詩不作郊島寒，曾誅莓苔隨意踏。誰道楊花本無才，天展湖山圖畫開。何須更問逋之覓，夜深明月半窗梅。
次韻 許月卿
臨川老儒王半山，文章未肯班傳間。亦有臨淄晏元獻，樂府一奏開天顔。我來此州嗟何晚，前哲風流挽不還。泉石黯淡山氣瘦，芙蓉飄零秋意闌。有客携詩來過我，議論磊落文波瀾。詩盟豈止尋宗派，理學猶規拜將壇。風雷凜凜三寸舌，招槌賢拂佐天慳。古來言行要相副，願言大德不踰閑。秋月皎皎鶴蹲蹲，春風洩洩禽關關。江岷山兮溪嶓塚，天根躡兮月窟攀。
題明皇貴妃上馬圖 許月卿
開元天寶號太平，快活三郎偏縱情。帝閑天驥雲雷駃，回首絕憐妃子醉。海棠酣春睡未足，扶上馬時頹山玉。二璫兩邊扶蹋𩍐，群姬爭扶不用命。萬花叢，玉山花，花朝王，醉牡丹。共立馬前黄幡綽，獻笑顔容似嘲謔。三郎勒馬頻回頭，兩手按膝雙凝眸。夾立兩旁御弓箭，带御器械如行殿。二璫相語儼相向，貴妃未至龍顔望。龍顔不怡吾曹憂，昵昵私語雙燕秋。御前兩驥立仗俟，御龍整暇聊緩轡。卷中何止數十人，十人眼只在一身。朕能墜馬替妃子，不忍花飛驚玉體。三郎但念妃子醉，豈知身醉誤國事。儻知敬是常惺惺，提主人翁教醉醒。醜醜婦斟薄薄酒，醜婦添翁多少壽。無鹽爲后能彊齊，夙夜警戒鷄鳴詩。花鈿安得紛委地，馬嵬安得有墜時。
涉世 許月卿
涉世如溪谷，只宜在淺處。一生如一日，未暮早歸去。君不見偉哉男子韓淮陰，往往正坐涉世深。功成身退豈不好，當時何事歸不早。人生少年須立事，生我不應負天地。了却君王事便休，去時莫待雨淋頭。如今版圖半烟霧，眼看流離無限子。取將舊物還君王，襁褓赤子寢之床。青天白日正亭午，歸去彈琴鶴對舞。靜與賢傳不□□，春風吹袂浴沂天。
山近 許月卿
山近綠映日，山遠青带烟。平生有山癖，夢亦山水邊。山好水益媚，山老水連天。我家非洛中，亦非獨樂園。只在山屋上，下亦有流泉。俯仰頗樂之，妙處無昔賢。今日來別墅，水滿山四環。嗚呼何處無山水，有酒且飲明月在前山。
新安 許月卿
新安別無奇，只有千萬山。千山萬山中，其奇乃出焉。下者爲硯石，與世生雲烟。高者無繫累，飄然出神仙。忽生朱晦庵，追千萬世前。示千萬世後，如日月當天。嗚呼新安生若人，不知再生若人是何年。
木犀 許月卿
詩到黄初上，高標不肯唐。分封在香國，筮仕得黄裳。錦晝纍金印，瑶英案玉皇。黄香天下士，誰得並清芳。
曉幄 許月卿
曉幄明初日，晨鐘遞北風。人生行樂著，天道好還同。我友詩三昧，吾衰酒一中。萬間君雅志，突兀倚晴空。
雲邊 許月卿
雲邊人種麥，天際我歸舟。月色輕寒夜，笛聲何處樓。久晴人渴雨，倦仕我思休。高士傳閑看，東籬花正幽。
明月 許月卿
明月天雙鑑，清湖地萬弓。人行楊柳外，身在畫圖中。天闊雙眸快，樓高萬象融。故山應更好，楊柳映芙蓉。
甥館  其一 許月卿
月色真圖畫，風聲古瑟琴。月風天地職，風月聖賢心。竹砌水如璧，梧岡朋盍簪。不須聯句得，天籟竹梧吟。
甥館  其二 許月卿
冬至思吾姪，樊川示阿宜。驅羊官易取，觀象易難知。不遠復三字，大音聲一詩。屏山宗邵子，晦木不忘歸。
甥館  其三 許月卿
醉鄉真廣大，靜夜絕囂塵。月色明如晝，天涯總是春。鳥飛林不夜，蝶夢路無人。天地中間我，孤高誰與鄰。
甥館  其四 許月卿
國士今爲鬼，有棺空斷腸。綠衣長至節，丹旐短松岡。父乃哭其子，天乎殲此良。傷情臯某復，挽些謾巫陽。
甥館  其五 許月卿
國士報國士，後人哀後人。萬物邪勝正，一理屈終伸。秦暴二世滅，周仁八百春。紫雲樓上語，億載宋深仁。
吊程貢元 許月卿
灑淚陳情表，何心貢澤宮。波平看躍鯉，浪急不成龍。花誥榮孀母，藍袍付畫工。無人儔孝友，烟樹慘新封。
代仍六弟吊程貢元  其一 許月卿
仁者竟不壽，世事空悠悠。霜滿人洪墓，月寒尊美樓。慈烏千載恨，薦鶚一生休。畫史成何事，青山烱照眸。
代仍六弟吊程貢元  其二 許月卿
嚚訟漸成俗，如君今豈多。仲尼仁者靜，下惠聖之和。夜月數聲笛，春風一再歌。紛紛當泚顙，視此石嵯峨。
代仍六弟吊程貢元  其三 許月卿
松下草不殖，豪家多不仁。惟君淡於水，與物靜爲春。多爲流涕者，應無切齒人。墓前有梧檟，那復見荆榛。
挽番陽戴如曾貢士母金氏 許月卿
霜氣凜閨妹，嚴風老更癯。詩書謂有子，門戶可無夫。鶵鳳橫秋鶚，孤鸞啼夜烏。長松有風雨，枯草但平蕪。
次韻汪敬子 許月卿
好善芝蘭馨，惡惡鮑魚腥。一心宰天地，萬世流風霆。六經如元氣，異端如氛埃。會往洙泗濱，傳取心印回。
挽汪士洪 許月卿
昔日杜小姪，中年馬少游。不知身外事，祇覺鬢邊秋。有子三株柳，同公荒草邱。梅溪一夜雪，片片逐寒流。
同滕推游朱緋堂二首  其一 許月卿
當日朱緋夢，荒烟化鶴城。斜陽邊草色，深樹裏禽聲。欲雨路微濕，出雲山半青。神游應故里，只欠愛翁亭。
同滕推游朱緋堂二首  其二 許月卿
此翁有山癖，曾此夢魂驚。慷慨思逾淡，郊行酒易醒。石苔和夢濕，歸棹載詩輕。回首暮雲碧，兩賢沙磧行。
挽外舅二首  其一 許月卿
人間三十二，名字幾千春。慷慨漢游俠，孝慈周吉人。視物猶視己，顧親寧顧身。山中當出相，嗣子世其仁。
挽外舅二首  其二 許月卿
月卿方髻時，公欲東床之。我姑已黄土，公鬢正青絲。忽忽成今古，茫茫問孰誰。但能抱茂子，灑淚讀新碑。
有感 許月卿
一飲地黄酒，冤哉入九泉。雲孤無葬地，雪霽有蒼天。今歲難張詠，他年高董宣。視吾匣中劍，光射斗牛邊。
住黛障 許月卿
黛障地眉展，綠波天畫開。鴛鴦長不散，翡翠去還來。壇杏頹垣裏，隴梅荒草堆。山川渾似舊，不管曲聲哀。
夢中作 許月卿
我來烟水遠，漁艇夜鳴榔。萬仞巫山聳，一宵秋夢長。金翹何婀娜，玉佩遽叮噹。月冷天鷄曉，空餘枕屏香。
閒賦 許月卿
老大天諳練，殷勤月往還。岩巒有奇操，泉石亦清淡。隔浦飛秋葉，開窗看夕山。天心端正月，潭水夜深參。
野人 許月卿
野人方蠖屈，天子正龍飛。東閣翹林騪，北山□□移。鵩來賈生去，熊兆太公歸。地主殷勤別，雲霄萬里期。
次韻鄭將士 許月卿
何曾離日用，千古到如今。菊蕊霜全節，梅花月印心。韓公蘄竹詠，蘇子楚山音。谷口微吾子，風流何處尋。
霜日 許月卿
霜日步行遲，雲山履曆長。蘆花相遜揖，松樹自宮商。竹動鳴珂里，桃成衣錦鄉。水邊籬落好，一夜玉爲堂。
得安道中 許月卿
洲渚但明月，人烟如曉星。春泥纔故里，秋水又浮萍。衣破披簑冷，厨空煮草腥。抱兒含笑語，衣裏麥青青。
挽胡制機康侯 許月卿
鷺點青松白，鶑穿綠柳黄。兒時工對偶，老去更文章。誅意平生學，爰咨去路忙。酒邊招隠操，我更憶山堂。
寄郭衢州 許月卿
渤海潢池盜，龔卿奉詔憂。東軒繼芳躅，西府踵清流。同榜黄扉匹，中峰皂蓋儔。中齋同一笑，山屋好中秋。
重寄郭衢州 許月卿
細數東京士，無如許郭優。山林異朝市，姓字欠書郵。久已巢由隠，難成李郭舟。三衢春有脚，山屋好中秋。
寄留夢炎 許月卿
山屋好中秋，中齋炯在眸。中流誰砥柱，野水却孤舟。上意甘盤甚，來遲季子留。願毋淹獨樂，留相九重休。
重寄留夢炎 許月卿
安得肉生羽，從公出外游。同年多契闊，新句孰賡酬。天玉梅花雪，人寒野水舟。中齋難醉白，山屋好中秋。
夜永 許月卿
夜永月清甚，雨餘風快哉。月將槐影出，風遣桂香來。風至地自掃，月來雲亦開。三千翰林手，光霽瑩靈臺。
客來 許月卿
客來商略詩，夜市正驚時。雲破天青眼，烟收月白眉。芙蓉天富貴，松竹月清奇。我醉欲眠去，携琴明日遲。
咸淳 許月卿
咸淳風樂好，淳厚似咸平。人意逢春樂，天心遇社晴。征僮催遠信，舞袖促新聲。今歲梅能耐，咸平詩可盟。
送張平湖山遊 許月卿
殷勤來訪別，去作子長游。雪霽月清甚，天寒鴈過不。沙堤今相府，花苑古蘇州。歸路梅花好，還來問白鷗。
次胡伯凱韻 許月卿
日日常三絕，時時酒一杯。西銘爐上雪，太極地中雷。屏破青山出，池成綠水來。飯餘三兩步，一樹木犀開。
題項橫父臨清亭時方生孫 許月卿
青梅如豆子，更可緩臨清。倚杖閑花落，憑欄芳草生。逢人須說項，生子又添丁。千葉桃難實，山茶耐久盟。
捧硯姬空翠二首  其一 許月卿
捧硯姬空翠，隨琴鶴曉烟。夕陽更山外，流水自樓前。芳草垂楊地，和風麗日天。戲游看處處，明媚自年年。
捧硯姬空翠二首  其二 許月卿
看山車放慢，遇水馬爭先。須信一年景，無如三月天。露花如此好，烟柳十分員。客醉不須去，竹床相對眠。
獻歲 許月卿
獻歲歡聲沸，清晨寒氣侵。四時春是首，三日雨爲霖。綠展垂楊眼，青呈芳草心。日晴仍夜雨，擊壤費謳吟。
梅叟 許月卿
梅叟真佳客，冰壺賢主人。移樽隨月飲，顧典到更深。蠟炬精神耐，梅花氣象新。明朝山屋去，隠者詎能尋。
挽妹婿汪汻四首  其一 許月卿
奉禮徒員外，京師枉治中。二郎槐不做，四老橘成空。三鳳壁岩子，雙龍寶劍雄。萬人真莫贖，愁絕老坡翁。
挽妹婿汪汻四首  其二 許月卿
郎罷當年語，深閨婉娩三。有齊之季女，必得有奇男。滿目呱呱泣，傷心切切彈。離鸞驚別鵠，何日淚痕乾。
挽妹婿汪汻四首  其三 許月卿
一疾那知死，三朝竟不醒。遺羹真慘愴，分肉尚精明。玉樹衣難綵，壁岩氈枉青。英魂千古在，稚子讀書聲。
挽妹婿汪汻四首  其四 許月卿
亡恙壁岩日，媒云婦有依。世科君六世，時事彼一時。寂寞吾州隔，諸孤我妹慈。九京逢桂老，東坦愧羲之。
燈火 許月卿
燈火掩柴門，疎蕪烟水昏。鷄啼孤月曉，犬吠隔山村。桃葉翻新曲，梅花返舊魂。凄其何處笛，一笑卧空樽。
月色 許月卿
明月亦清哉，清風絕點埃。村童催睡去，野叟問禪來。樂事賞心夜，清風明月梅。夜深羣籟靜，猿鶴莫相猜。
帝學 許月卿
帝學須君入，天游輸我豪。君方註老子，我自讀離騷。湖上春風好，山中夜月高。山高君寄內，湖海我陶陶。
次韻蜀人李施州芾端午  其一 許月卿
幾日愁無雨，夢回聞雨聲。恰逢端午至，不覺和詩成。慘淡疑天淚，滂沱吊屈生。邦人云此日，陰感助陰兵。
次韻蜀人李施州芾端午  其二 許月卿
對時思故國，客裏厭南音。同谷凄凉惡，三閭感慨心。賜衣聊杜句，要艾孰騷吟。莫說成都景，岷峨秋滿襟。
送撫倅林評事歸班 許月卿
分月年將滿，朝天早戒嚴。芝函新紫詔，棘寺舊青氈。梅雨商岩讖，槐花宰路占。應留待漏院，揮翰屬名賢。
天貺 許月卿
天貺逢佳節，地靈鍾異人。今朝書上考，同日是生辰。部使星留次，臨川月半輪。明年當此日，五馬列朝紳。
飯了 許月卿
飯了庵中坐，高情等寂喧。井泉春戶口，篆火午香烟。句好堪呈佛，心空不問禪。一聲天外鴈，秋意滿徽絃。
大行皇帝挽詞五首  其一 許月卿
創始昌陵漢，中興高廟堯。登遐皆十月，揚烈擅三朝。再造煌煌業，參侔浩浩霄。中興兼創始，二帝侑逍遥。
大行皇帝挽詞五首  其二 許月卿
享國昭陵似，龍飛四十春。哀榮皆甲子，創守又庚申。刑措成康治，風移堯舜仁。瑶編再仁祖，萬葉道如新。
大行皇帝挽詞五首  其三 許月卿
紫陽儒者侶，恨不與同時。指示四書要，躬親百世師。欽崇道兢業，懷保誥寬慈。玉殿凄凉處，瑶題尚啟敷。
大行皇帝挽詞五首  其四 許月卿
從諫如堯禹，聞言若舜文。五臣躋□□，三誥斥□君。聖度天同廣，忠謀日有聞。甲辰親策處，贛論玉顔欣。
大行皇帝挽詞五首  其五 許月卿
此日營陵處，當年毓聖鄉。幅員哀踽踽，羽衛道煌煌。有彗憂天墜，重輪麗日光。謳歌吾君子，千載聖情傷。
贈快霖 許月卿
有客闖東籬，星翁身姓支。快霖爲道號，直術不支籬。試與談災福，斷然無詭隨。小溪天下士，持此往參之。
神靜 許月卿
神靜何須卜，心閒即是仙。芋煨牛糞火，瓢滴馬鬃泉。綠染春風柳，紅勻曉露蓮。明朝晴景好，一棹盡平川。
寄陳宰 許月卿
上國春多雨，西江蓮自香。恐人疑少室，惟我薄淮陽。南北東西命，君臣父子常。到官理詞訟，月色更風光。
次韻李制幹贈行 許月卿
科舉有衣鉢，臨行問細君。梅花入征夢，楊葉礪功勳。儼對丹墀日，捷排閶闔雲。政須及邊事，毋惜齒牙論。
山川 許月卿
山川長不老，人意欲如何。霜後蒹葭健，秋來洲渚多。河汾周舊典，洙泗魯餘波。悽愴從陳蔡，令人涕滂沱。
天道 許月卿
天道尊高父道同，地親如母祀先農。社翁不肯飲殘水，野老猶能存古風。簫鼓村田聊擊壤，雞豚社酒好治聾。滿庭芳曲還堪唱，一笑東坡鬢已翁。
木犀 許月卿
桂犀明辨不雷同，長憶先師品藻公。風到如開香積國，月明疑在廣寒宮。含香結佩風宜月，纍印懷香月稱風。酒裏典刑幸猶在，先師醖藉孔林叢。
次韻晉三姪招予及同年飲 許月卿
戀闕重陽不入都，菊英雖好不干渠。樽前丞相方行酒，花外堯夫恰小車。羯末封胡延客醉，雷陳張范預期酤。他年三徑羊裘隠，君子應能范蠡圖。
次韻雲岩 許月卿
權輿於我屋渠渠，久敬如君世莫如。明月清風詩滿案，好天良夜酒連車。樽前遠韻輕盈菊，醉後分題爛慢書。凡此坐中人十九，鉤樞玉带客金魚。
南堂 許月卿
南堂有客䅤秋旻，面面軒窗納曉雲。雲入書檠無俗氣，月來吟几有清芬。豈無綠竹詩淇澳，亦有蒼苔書篆文。閣上桂枝宜努力，難兄難弟總由人。
使華 許月卿
使華館伴日宣勞，風雨連床夜作逃。愛惜太癡如拱璧，棄遺勝讀若秋毫。雙清幽沼芳泉活，一碧長空皓月高。坐看睡魔三舍辟，金爐獸炭古離騷。
允杰姪以詩來卒章和予生孫次韻一百首今存四  其一 許月卿
陳陳史傳勘玄幽，一笑誰能問慎由。往往東南旗運盛，亭亭西北蓋雲浮。瓊樓玉宇無身翼，弱水蓬萊有艾舟。聖主攘夷修政事，可能吊伐至枋頭。
允杰姪以詩來卒章和予生孫次韻一百首今存四  其二 許月卿
玉川破屋抱遺經，生子添丁意命名。門暗碧雲憂國志，窗明紅日愛君情。柳綠學徒勤左塾，花紅主婦饌前榮。他年誰註徵君傳，好把吟篇著眼評。
允杰姪以詩來卒章和予生孫次韻一百首今存四  其三 許月卿
山已幽幽墅更幽，幽居別墅儘居由。數間屋想今岑寂，萬斛船忻正拍浮。採藥幽居憐閉戶，圍棋別墅夢歸舟。明朝菊徑歸來處，二阮黄花插滿頭。
允杰姪以詩來卒章和予生孫次韻一百首今存四  其四 許月卿
孫枝遥喜道韋經，老手摩頭咳唾名。豚犬吾兒夷□姪，虎龍孫祖退之情。洗兒湯餠吾方拙，教子鹽梅汝更榮。許氏一門忠孝盛，夔臯熊虎□延評。
用韻簡如晦 許月卿
龍溪毓秀自平陽，千載詩葩分外香。錦里篤生天下士，玉堂曾看甲科郎。龍溪季子代無乏，鶚薦明年定破荒。桂樹黄堂秋色裏，何妨演習鹿鳴章。
用韻自述 許月卿
菊花開處即重陽，月桂中秋夜夜香。紫綬象環如魯叟，綸巾羽扇亦周郎。不憂鴻鴈稻粱少，但恐鶴猿松菊荒。宰相山中書幾考，清風明月老平章。
八角 許月卿
八角亭中天似水，七言城裏夜未央。主人解榻賢材館，門客避堂上下床。籟寂寂時星歷歷，泉涓涓處山蒼蒼。主人門客皆觴詠，羽扇綸巾獨篆香。
歸塗 許月卿
望外雲頭日高掛，竹間亭子雪猶存。啣蘆鴈起瀟湘暮，賣炭人行烟火村。綺疎月照窗如晝，寶鼎香銷帳似雲。欲轉冰壺渾未暇，党家習氣彼羶葷。
次韻程愿二首  其一 許月卿
我家張許同生歲，果者堯時值聖明。丙子與君無貴者，甲辰惟我亦同庚。閑雲萬嶺林泉興，明月一溪邱壑情。同歲同心有如此，相期歲晚李歌行。
次韻程愿二首  其二 許月卿
二李歌行醉裏歌，君溪兩棹我烟簑。鳳凰臺上我山墅，虹馬軒高君月坡。曉徑焰間追李杜，夜窗灰裏撥陰何。長哦歲晚成二老，詩社往來君肯麽。
寄顧次岳五首  其一 許月卿
柳塘醉我無邊酒，得隴癡生望蜀心。亦有白衣雙白玉，不孤黄菊萬黄金。寶婺古來金綉水，銀蟾後夜玉青岑。韋齋井畔通宵月，應照空樽印渴襟。
寄顧次岳五首  其二 許月卿
韋齋井畔通宵月，流出文公闕里心。半夜起來湖瑩玉，明朝應有柳摇金。萬壑正看天地肅，一樓坐斷水雲岑。鏡湖樓扁知無恙，二十年前醉解襟。
寄顧次岳五首  其三 許月卿
鏡湖扁字無今古，無古無今只此心。雲入枕邊堂署玉，月窮天外日鎔金。樓臺髣髴水墨畫，烟霧空濛岩壑岑。須信尚書最難讀，人間無許大胸襟。
寄顧次岳五首  其四 許月卿
運千可際休明運，心一堪傳賢聖心。不一此心非自玉，半千之運或如金。道源天出三清境，遠目明雙寸碧岑。胸次須令天樣闊，五湖爲带三江襟。
寄顧次岳五首  其五 許月卿
半夜開窗凭闌坐，無心雲起鏡湖心。鋪茵煙草漫天幄，璞玉樓臺渾色金。訪古寂寥秋漠漠，懷人感慨碧岑岑。未知何日韋齋井，明月清風煩暑襟。
鹿鳴用趙資相韻 許月卿
宗主人才郭子儀，門多將相蔚相輝。托根小草秋榆宦，食葉長廊春棘闈。報國自憐心事壯，憂時不覺夢魂飛。平生此志非溫飽，勳業從公問指歸。
入邑問炊中雲招王希聖起龍三首  其一 許月卿
希聖平生詩酒豪，居然閉戶學孤高。不知昨夜秋風柳，得似當時春日桃。別去半年猶旦暮，胸中百癢欠爬搔。虎溪破戒君須解，已辦清詩與濁醪。
入邑問炊中雲招王希聖起龍三首  其二 許月卿
移文招子氣添豪，畢竟牢關計未高。留得商霖活秋稼，未應禹浪怨春桃。半窗明月詩誰和，一劍空燈手自搔。來此共君思昨夢，秋風江上幾投醪。
入邑問炊中雲招王希聖起龍三首  其三 許月卿
簞瓢不改乃真豪，之子胸中志自高。本自無官彭澤柳，不知何世武陵桃。窗前草色勤鑽仰，堂上萱叢敬抑搔。好向中庸看未發，養成和氣盎春醪。
遇黄先生 許月卿
策馬沙頭值此翁，恐成鴻燕嗇相逢。歸鞭亟指遠峰碧，握手頻看笑臉紅。淡月一簾清坐處，高風千載慨歌中。淵源自昔崇師友，吳下應憐舊阿蒙。
和趙資相 許月卿
手托東南半壁天，向天捧詔下搜賢。塵沙騎鶴征鴻倦，衢道乘鸞病驥先。玉陛九重將玉立，珠簾十里看珠聯。狀元宰相平生事，雅意中原願執鞭。
追賦暮游 許月卿
錫山舟泊似荒村，微服南禪古跡存。壁上姓名今已遠，碑陰人物了能言。薄游草草山侵袖，遠思悠悠風滿軒。携手出門烟樹密，數僧離立語黄昏。
次韻葉司戶 許月卿
舟自摇摇釣瀨濱，睦州司戶得詩人。對床夜雨如蘇子，滿座春風似伯淳。文武略窺瑶殿射，婺衢爭耀錦鄉春。金華葉相垂青史，青出於藍局局新。
次韻黄玉如大章携先集來訪二首  其一 許月卿
夜宿槎溪碧草幽，草窗招隠勸巢由。朝來忽得新詩好，客裏俄驚喜氣浮。秋老空山唳清鶴，天寒野水卧孤舟。細吟天下黄香句，曉霧輕烟古渡頭。
次韻黄玉如大章携先集來訪二首  其二 許月卿
橋梓風流滿腹經，桂花香裏識魁名。翻成宵夢古今事，何况人間父子情。先集一編詩橐富，家傳萬卷子金榮。挂名敘跋流芳遠，曉起吟窗仔細評。
再和題黄免耕吟藁  其一 許月卿
免耕遺藁九京幽，宿諾吾方負仲由。宿諾斜陽悲宿草，沉思一旦落沉浮。池生春草虛堂夢，楓落吳江何處舟。有子九京如不死，一輪明月墓山頭。
再和題黄免耕吟藁  其二 許月卿
優游一辟難贊經，仲舒師友盡時名。已登鄉國一經薦，未究天人三策情。文定浚源雖瑩徹，牧堂奕葉必敷榮。紫陽風水深留意，磨石佳城後世評。
代仍六弟吊程貢元 許月卿
少從諸父與君游，到眼銘章淚莫收。水闊騎鯨霜葉落，波寒躍鯉雪蘋秋。當時折桂浮雲夢，今日叢萱暮靄愁。惆悵人洪暗煙月，淡凝碑字濕松楸。
寄題岩經樓 許月卿
樓中圖史澹爐墨，中有成都較藝文。手澤存焉生舊感，心傳妙處長新聞。世科事業無如子，經學源流可致君。祇恐校讎天祿閣，猿啼樓外滿溪雲。
次韻仲成叔賀雙桂橋 許月卿
展墓歸來春水浮，橋頭望月正如鈎。橋成未用問誰住，意遠應同逐水流。天外鴈鳧何足許，人間鹿豕可仝游。須知□□□□□，莫說存耕知有秋。
滿城風雨近重陽 許月卿
滿城風雨近重陽，一舸烟波入醉鄉。心事已同鷗鳥白，眼界空有雲山蒼。酒安能管興亡事，菊亦頗復時世粧。何似長歌明月裏，月明天闊地更長。
挽座主吳倅 許月卿
菊翁去後菊園荒，壽不如花儘自香。進學解成誰貝錦，題輿字濕已黄粱。衆流出壑三秋暮，明月照松千仞岡。冷落僧爐數間屋，但留名節付賢郎。
登慈恩絕頂有感 許月卿
爲學平生不究源，未妨絕頂上慈恩。塔高俯視群山小，江闊能容巨浪喧。人每中登難脚力，誰於高處領天根。須信平生爲基址，基址牢時德業尊。
挽陳節使 許月卿
凜凜如公一寸丹，荒城夜月徹清寒。向時尚已死諸葛，今日難貪老阿瞞。素志平生兆馬革，黎民一郡博彈冠。隻雞斗酒群群讖，吾力猶能滅賀蘭。
挽李左藏 許月卿
少年謂子氣橫秋，壯已邊城汗漫游。筮仕弗如歸亦好，讀書未了死方休。半生懶意琴三疊，千古詩情土一邱。月落錫林烟露冷，松風無籟自颼颼。
挽清湘令董介軒 許月卿
偏得人間謗與名，蓋棺方定伯夷清。五經笥滿風雲壯，百尺樓高星斗橫。明月照庭香不斷，狂飈吹雪意如生。河汾回首成今古，禮樂猶將致太平。
挽馬樞密母段氏 許月卿
松岡新植瀧豐碑，千古哀榮誰似之。訓子斷機霜雪冷，退朝猶績月星垂。綠衣西府梅花落，素幄北堂萱草萎。何惜沙堤明日路，潘輿無復再來時。
次韻朱塘三首  其一 許月卿
杏壇黄葉滿霜林，何幸朱塘兀古枌。試上月臺因問月，知涵雲谷幾多雲。夢游當日成何事，嗜學于今喜舊聞。我意昨游春水滿，重來秋意見涯垠。
次韻朱塘三首  其二 許月卿
游子從來悲故鄉，歸來襟袖芷蘭芳。夢魂飛去雲濤遠，杖策閑行秋水光。可是夢中曾到此，安知身後却餘香。紫陽弟子有賢子，卜築新亭真肯堂。
次韻朱塘三首  其三 許月卿
謾着新亭俯碧漪，高低草樹任差池。須知亭扁須時彥，不是谿齋不勇爲。水靜山深悉天趣，風光月霽足吾師。未妨賦誦銘顔樂，正學於戲無已時。
與陳宰 許月卿
到處逢人說大蘇，一門兄弟古今無。吹塤林五黟山馬，鼓瑟陳雙婺水鳬。定分有殊自鵬鷃，閑情無限儘龍豬。歸來坐倚蓬窗下，少挹春風過里閭。
迎謁劉朔齋□提舉行部 許月卿
百城奔走候車塵，庾節光華婺水濱。人望朔齋春有脚，家傳元祐水無心。天低日近霜華曉，地僻臘殘梅蕊春。願得劉家再忠肅，前爲伊鼎後商霖。
贈黄藻二章  其一 許月卿
參軍一夢到詞場，難弟想應瞻聖皇。此去捷音來鼎鼎，向來諸老去堂堂。馬頭雪絮天街玉，人跡板橋茅店霜。君去世科傳伯氏，釣舟留我住嚴光。
贈黄藻二章  其二 許月卿
星邑唐詩韻一天，參軍生死別經年。君來佳句賓朋誦，我願世科昆弟傳。別語明晨繞朝策，秋風來歲祖生鞭。難兄難弟誇京邑，莫負當年夢惠連。
贈程惠子 許月卿
我朝詩道愧唐人，魏晉風流更勿論。莊子于今逢惠子，孔門自昔契程門。君宜鶑出雲霄路，我亦猿吟烟水村。趁取山人來離谷，梅花湖上返詩魂。
辭賈徽州二首  其一 許月卿
束書歸去饗梅花，底事霏英故故斜。約住忙中千里鶴，羨渠如意兩歸鴉。家中見雪念爲客，客裏觀梅不似家。園樹暫時相鬭白，明朝休向我儂誇。
辭賈徽州二首  其二 許月卿
岫雲休怪此行徐，出處家風本俗如。當任宣尼無俟駕，肯辭孟子範馳驅。如金歲月人奔競，似玉行藏我卷舒。極目冥鴻揮綠綺，忘情魚鳥盡江湖。
三月 許月卿
三月春如少年時，了知造化最兒嬉。智行無事柳飛絮，道法自然花滿枝。錦綉園林天富貴，神仙院落月清奇。老天長似春三月，游嬉人間不皺眉。
題趙尉洞源泉 許月卿
歸去來詞書印曆，高風千載汝南評。松間風影有地籟，林下炎天無水聲。行客詩魂同石瘦，主人心事共泉清。明朝遮日長安去，君亦曹裝趣上京。
贈墨士程雲翁 許月卿
滿地干戈正擾攘，君家猶自搗龍香。輕清披就烟雲質，堅勁磨來金玉相。倚馬喜資揮露布，飛鸞端藉發天章。山屋莫道渾無用，留寫樵歌入錦囊。
春日閑賦 許月卿
數行竹樹鳴春雨，一簇人家带曉烟。省事山丹自籬落，親人海燕並庭簷。樓高思遠天無極，酒罷歌闌月正圓。新茗一甌香一篆，與君清坐看風簾。
題汪端翁廟 許月卿
端公碑石蔓蘿捫，嘆息雙杉拔本根。將略傳家自忠顯，侍兒梟首亦平原。乘風飛去乾坤窄，踏月歸來烟水昏。往事不堪重回首，青燈黄卷照芳樽。
寄題張宗玉窗下廬山 許月卿
廬山移到龍溪東，兩壁生雲無數峰。夢與文淵三峽水，共參金露九秋風。萬山恍對凝塵榻，五老仝携入室筇。更問濂溪風共月，又移窗下到腦中。
賦新花竹 許月卿
花紅竹綠兩相當，綠竹紅花在道傍。竹引花風心浪動，花含竹露面芬芳。須知竹戀花蝴蝶，喜見花貪竹鳳凰。彼此莫嫌花共竹，他年花老竹蒼蒼。
贈王竹窗 許月卿
若欲相尋向竹邊，開窗着屐更誰先。定有一輪穿密密，可無數點洗涓涓。茂林從昔於儂好，太極遥憐似我圓。釣竿莫惜分新綠，更割半窗瀟灑天。
中秋謝施婺源爰 許月卿
高情古意滿溪樓，靜拍欄干儘兩眸。月不露圭天有道，風能□谷水無愁。從吾所好萬青壑，捨我其誰雙白鷗。別樣主人情重處，不將紅妓涴中秋。
和子思弟韻壽母 許月卿
劣相誰知此老天，瑶池專遣雪當筵。開花敬上夫人壽，列樹無非西子妍。松學妙齡施粉點，鶴迷歸路認蓮船。水晶世界瓊梅閣，肯道人間不是仙。
次韻黄玉如求記 許月卿
先子北山書劍留，山川還自舊相繆。與君去歲銜盃處，遣我長歌陟岵游。瘦鶴風輕霜檜舞，歸鴉烟重晚林投。中齋孟氏仙官府，同號同庚成佛不。
川原 許月卿
川原紅紫一時新，暮雨朝雲更可人。燦若中興紅藥相，嫣然何慮海棠嗔。天將好景煩吟筆，我自清時作幸民。書冊埋頭無了日，不如拋却去尋春。